Vello Tõnso

Vello Tõnso (sündinud 25. septembril 1939 Küti vallas Virumaal) on eesti spordiajakirjanik ja entsüklopedist. 

Haridus
Ta on lõpetanud 1957. aastal Tallinna Kultuurharidusala Kooli raamatukogunduse erialal ja 1967. aastal Tartu Riikliku Ülikooli, kus õppis ajaloo-keeleteaduskonnas ajalugu (sh eriprogrammiga Saksamaa ajalugu).Karl Kello. Vello Tõnso, entsüklopedist Eesti Päevaleht, 25.09.1999.Vello Tõnso elulugu ESBL-is. Vaadatud 26.12.2026. Tema diplomitöö teema oli "Saksa sõjalaevastik Inglise-Saksa suhetes enne Esimest maailmasõda" (juhendaja Helmut Piirimäe).Vello Tõnso diplomitöö E-kataloogis Ester. Vaadatud 26.12.2025.

Töö ja looming
Aastatel 1957–1958 töötas Tõnso Kiviõli rajooniraamatukogu juhatajana ja 1958–1961 teenis sõjaväes Saksa DV-s.Karl Kello. Vello Tõnso, entsüklopedist Eesti Päevaleht, 25.09.1999. 

Aastatel 1967–2009 töötas ta kirjastuses Valgus (1991. aastast AS-is Eesti Entsüklopeediakirjastus) entsüklopeedia peatoimetuse teadustoimetajana, kellena oli peaaegu "Eesti entsüklopeedia" (ENE ja EE) kirjastamise algusest kuni lõpuni üks selle teatmeteose toimetajaid; aastatel 1977–2003 oli ühtlasi sama kirjastuse ühiskonnateaduste toimetuse juhataja. Ta juhtis entsüklopeedilise teatmeteose "Olümpiamängud" (1980, 3. trükk 1982) ja "Eesti spordi biograafilise leksikoni" (2001) käsikirja trükiettevalmistust ning oli 2009–2021 Eesti spordi biograafilise leksikoni kolleegiumi liige.Vello Tõnso elulugu ESBL-is. Vaadatud 26.12.2026.

Ta on olnud Eesti Spordiajakirjanike Föderatsiooni ja Ajakirjanike Liidu liige.Vello Tõnso elulugu ESBL-is. Vaadatud 26.12.2026.

Kultuuriloolised kartoteegid
Entsüklopedistina on ta eriti internetieelsel ajal ammendavate andmebaaside puudumise tõttu olnud usin faktikoguja ja kartoteegipidaja. Isikukartoteegi pidamist alustas ta filminäitlejatest ja -tegelastest. Sünnipäevade (ja ka surmadaatumite) kogumise vajadus tekkis entsüklopeediatöö kõrvalt, selleks on ta raamatukogudes lehekülg-leheküljelt läbi töötanud tohutu hulga vanu ajalehti. Kümne esimese aastaga jõudis ta sel moel oma kartoteeki koguda umbes 10 000 eestlase ja 20 000 välismaalase sünni- (ja surma-) andmed. Enda kogumistöö põhjal on ta koostanud teatmeteose "Sünnipäevade kalender", mis ilmus raamatuna 1996. aastal ning täiendatud kujul "A ja O" taskuteatmiku vormis 2005. aastal. Neid allikaid on mitmed ajakirjandusväljaanded aastakümnete jooksul kasutanud oma kultuurilooliste tähtpäevakalendrite alusena. Ka tema kogutud filmiandmestik ja tema koostatud "500 küsimust filmikunstist" (1976) kuuluvad Eesti filmiloolaste seas tunnustatud andmeallikate hulka.Karl Kello. Vello Tõnso, entsüklopedist Eesti Päevaleht, 25.09.1999.Jaan Ruus. Rabedavõitu "Helisev muusika" linna suurküünis Eesti Päevaleht, 11.03.2003.

Teoseid
 "500 küsimust filmikunstist" (Eesti Raamat, 1975)
 "Sünnipäevade kalender" (Eesti Entsüklopeediakirjastus, 1996) 
 "A ja O taskuteatmik. Sünnipäevad. Nimed. Kalender 2006" (Eesti Entsüklopeediakirjastus, 2005) 
 "A ja O taskuteatmik. Maailma maad" (Eesti Entsüklopeediakirjastus, 2008) – üks koostajaid
 "Nobelist Oscarini" (Eesti Entsüklopeediakirjastus, 2009)

Sport
Tõnso on harrastajana tegelnud võrkpalli ja kergejõustikuga ning olnud Ajakirjanike Maja kehakultuurikollektiivi esimees.Vello Tõnso elulugu ESBL-is. Vaadatud 26.12.2026.

Staažika mälumängurina on ta saanud auhinnalisi kohti nii Eesti kui ka Tallinna mälumänguvõistlustel, sealhulgas kuulunud Eesti võistkondlikuks meistriks tulnud võistkonda (2015) ja tulnud Eesti pildimälumängu meistriks (2002). 2015. aastal võitis ta Aare Sireli mälestusvõistluse. Ta on osalenud ka Vikerraadio "Mnemoturniiri" saadetes.Vello Tõnso elulugu ESBL-is. Vaadatud 26.12.2026.

Ta on Eesti Mälumänguliidu auliige (2014).Vello Tõnso elulugu ESBL-is. Vaadatud 26.12.2026.

Viited

Kategooria:Eesti spordiajakirjanikud
Kategooria:Eesti entsüklopedistid
Kategooria:Eesti mälumängurid
Kategooria:Tartu Ülikooli ajaloo-keeleteaduskonna vilistlased
Kategooria:Sündinud 1939